TURUN YLIOPPILASLEHDEN STRATEGIA

TARKOITUS

Turun ylioppilaslehti eli Tylkkäri on riippumaton ja journalistisesti korkeatasoinen Suomen johtava opiskelijamedia, joka tekee keskustelunavauksia ajankohtaisista asioista ja nostaa esille opiskelijoiden arkea kehittäviä ratkaisuja.

ASEMA YHTEISÖSSÄ

Turun ylioppilaslehti on itsenäinen journalistinen yksikkö. Lehti pitää tiukasti kiinni journalismin riippumattomuudesta. Lehdessä työtä tehdään lukijoille eli Turun yliopiston opiskelijoiden muodostamalle yhteisölle. Tylkkäri vaalii lehden pitkäaikaista historiallista roolia opiskelijoiden äänenkannattajana niin paikallisella kuin myös valtakunnallisella tasolla.

Nämä tavoitteet täyttääkseen Turun ylioppilaslehti...

* valvoo yliopiston ja ylioppilaskunnan toimintaa kriittisesti.
* luo yhteisöllisyyttä tarjoamalla keskustelualustan opiskelijoille.
* antaa avustajakuntansa kautta opiskelijoille mahdollisuuden hankkia kokemusta journalistisesta työstä sekä vaikuttamisesta.
* toimii näyteikkunana opiskelijaelämästä kiinnostuneille.

ARVOT

Turun ylioppilaslehti sitoutuu Julkisen sanan neuvoston vahvistamiin Journalistin ohjeisiin, noudattaa kaikessa toiminnassaan hyvää journalistista tapaa. Lehti osallistuu yhteiskunnalliseen keskusteluun ja kannustaa siihen myös lukijoitaan. Käsittelemiinsä teemoihin lehti suhtautuu avoimesti ja kriittisesti. Lehti jakaa Turun ylioppilaskunnan keskeiset arvot: oikeudenmukaisuuden, demokraattisuuden, yhteisöllisyyden, aktiivisuuden sekä akateemisuuden.

Arvot konkretisoituvat Turun ylioppilaslehden toiminnassa muun muassa siten, että lehti...

* osallistuu yliopistolain mukaiseen ylioppilaskunnan kasvatustehtävään kannustamalla lukijoitaan aktiivisuuteen yhteiskunnassa.
* on puoluepoliittisesti ja uskonnollisesti sitoutumaton.
* on sisällöltään moniääninen.
* sitoutuu toiminnassaan tasa-arvoisuuteen.

JOURNALISTINEN SISÄLTÖ

Turun ylioppilaslehden linjasta vastaa päätoimittaja. 2020-luvulle uudistetun opiskelijamedian strategisena painopisteenä on tulevaisuuteen katsova, tuloksellinen ja sisällöltään laadukas julkaisu. Uudistetun verkkolehden kehittäminen on yksi Turun ylioppilaslehden keskeisiä tavoitteita.

Journalistisia sisältöjä koskevat tavoitteensa Turun ylioppilaslehti saavuttaa...

* panostamalla sisältöjensä laadukkuuteen.
* toteuttamalla sekä ajankohtaisuutisointia että aikakausilehtimäistä sisältöä.
* vahvistamalla asemaansa sosiaalisen median kanavissa.
* kehittämällä uudistettua verkkolehteä ja panostamalla sen tuloksellisuuteen.
* tarkastelemalla säännöllisesti uudelleen omaa toimintaansa ja niitä kanavia, joihin tuottaa journalismia.

RESURSSIT JA JOHTOSÄÄNTÖ

Turun ylioppilaslehden päätoimittajan ja hänen johtamansa toimituksen käytännön työtä ohjaavat ylioppilaskunnan lehdelle asettamat taloudelliset raamit sekä Turun ylioppilaslehden strategia. Linkkinä ylioppilaskunnan edustajiston ja Turun ylioppilaslehden journalistisesti itsenäisen toimituskunnan välillä toimii Turun ylioppilaslehden johtokunta. Johtokunta valmistelee strategian edustajiston hyväksyttäväksi sekä vastaa journalistisen tuotannon tukitoimien toteuttamisesta, kuten henkilövalinnoista ja lehden jakelun järjestämisestä. Johtokunta toimii aktiivisesti päätoimittajan tukena, mutta ei puutu hänen journalistiseen päätösvaltaansa. Turun ylioppilaslehti ottaa toiminnassaan huomioon vastuullisen taloudenpidon periaatteet.

Turun ylioppilaslehti huomioi resurssinsa toiminnassaan...

* tekemällä monipuolista yhteistyötä muiden suomalaisten ylioppilaslehtien kanssa.
* rakentamalla lehdestä mainostajille kiinnostava ja laadukas yhteistyökumppani.
* etsimällä aktiivisesti uusia tapoja lisätä markkinaehtoisen rahoituksen osuutta ylioppilaslehden budjetista.
* tekemällä hankintoja, rekrytointipäätöksiä ja muita taloudellisia vaikutuksia sisältäviä valintoja vastuullisesti.
* tarkastelemalla lehden ilmestymisväliä, formaattia ja rakennetta tasaisin väliajoin.